بيز بۇنو ائده بيلريک! ، آمریکادا ۱۹۴۳- جو ايلده "وستینق هاوس الکتریک" ده چالیشان ايشچيلرين روحیه‌سین آرتيرماق اۆچون ج.هووارد ميلر طرفيندن ياراديلميش ساواش دؤورونه عایید بیر پوستردیر. پوسترین عۆموميتله جرالدين هوف آدلی میشیقانلی کارخانا ايشچيسی‌نين خبر آژانسی‌نين آغ-قارا فوتوقرافینا اساسلاندیغی ايديعا اوْلونور. پوستر ایکینجی دونیا ساواشی زامانیندا چوخ آز گؤزه دَییردی. پوستر ۱۹۸۰-جی ايللرده يئنيدن تاپيلدی و گئنيش ميقياسدا بير چوْخ فورملاردا یئنیدن نشر اوْلوندو. پوستر چوخ واخت "We can do it!" آدلانديريلسا دا، بعضاً "چکيجوۇران روْزی"  آدلانديريليردی. ۱۹۸۰.جی ايللرده پوستر فمینیزم و آیری سياسی مسئله‌لرين تشويق ائديلمه‌سينده ايستيفاده اوْلونوردو. شکيل ۱۹۹۴.جو ايلده "اسميتسونيان"  ژورنالی‌نين اؤن صفحه‌سينده و ۱۹۹۹.جو ايلده آمریکانین بيرينجی صينيف پوست مارکی کيمی ايستيفاده اوْلونوب. ۲۰۰۸.جی ايلده پوستر بير نئچه آمریکالی سياستچی‌نین سئچیم کمپئینی‌نین تبلیغاتیندا یئرآلمیشدیر، ۲۰۱۰.جو ايلده ده بیر صنعتچی اوسترالیانين باش ناظيرلیگی مقامینا ایلک دفعه بیر قادين سئچیلمه‌سینی قۇتلاماق اۆچون ایشه آلمیشدیر. پوستر ميلّی آرشيو و يازيلار ایداره‌سيندن ان چوْخ طلب اوْلونان ۱۰ شکيللردن بيريدير.. پوستر يئنيدن تاپيلماسيندان سوْنرا، مۆشاهيده‌چيلر چوْخ واخت پوستر، قادين ايشچيلری روحلانديرماق اۆچون مۆحاريبه تلاشلارينا قوْشولماسی جهتده ايشلنديگينی ايديعا ائديرلر. لاکين مۆحاريبه زامانی پوستر، تکجه ۱۹۴۳.جو ايلين فئوریه‌سینده  "وستینق هاوس" کارخاناسی‌نین ایچینده ايستيفاده اوْلونموشدور. فمينيستلر و باشقالاری پوستری بير چوْخ مۆختليف فوْرملاردا، اوْ جۆمله دن اؤزونو گۆجلدیرمک، سئچیملرده، تبلیغات و کوْمدیلرده ايستيفاده ائتميشدیلر.